
Parlamentul  României

Camera  Deputaţilor
Comisia pentru sănătate şi familie               Comisia pentru apărare,ordine publică

                                                                                        şi siguranţă naţională

Nr.4c-8/ 289 / 17 septembrie 2015                         Nr.4c-12/207/17 septembrie 2015


             

BIROULUI PERMANENT

AL

CAMEREI DEPUTAŢILOR,

Vă înaintăm raportul comun asupra propunerii legislative pentru modificarea şi completarea Legii nr. 143/2000  privind prevenirea şi combaterea traficului şi consumului ilicit de droguri,  trimisă Comisiei pentru sănătate şi familie şi Comisiei pentru apărare, ordine publică şi siguranţă naţională spre dezbatere,  în fond, cu adresa nr. Plx 496/2015  din 22 iunie 2015.
În raport cu obiectul şi conţinutul reglementării, propunerea legislativă face parte din categoria legilor ordinare.
          PREŞEDINTE,                                           PREŞEDINTE,
Conf.Univ.Dr.Florin Buicu                                  Ion Mocioalcă

RAPORT   COMUN 

asupra propunerii legislative pentru modificarea şi completarea Legii   nr. 143/2000  privind prevenirea şi combaterea traficului şi consumului ilicit de droguri
În temeiul dispoziţiilor art.95 din Regulamentul Camerei Deputaţilor, republicat, Comisia pentru sănătate şi familie şi Comisia pentru apărare, ordine publică şi siguranţă naţională au fost sesizate spre dezbatere în fond,  cu propunerea legislativă pentru modificarea şi completarea Legii nr.143/2000  privind prevenirea şi combaterea traficului şi consumului ilicit de droguri, trimisă cu adresa nr. Plx 496/2015 din 22 iunie 2015.
Senatul, în calitate de primă Cameră sesizată, a respins inţiativa legislativă , în şedinţa din 16 iunie 2015.

Potrivit dispoziţiilor art. 75 din Constituţia României, republicată, şi ale art.92 din Regulamentul Camerei Deputaţilor, republicat,  Camera Deputaţilor este Cameră decizională. 

 La întocmirea prezentului raport comun Comisiile au avut în vedere :
· avizul favorabil al Consiliului Legislativ (nr.350 din 15.04.2015)
· punctul de vedere al Ministerului Sănătăţii ( nr.NB 2889/29.04.2015)
Propunerea legislativă are ca obiect de reglementare completarea Legii nr.143/2000 privind prevenirea şi combaterea traficului şi consumului ilicit de droguri, republicată, cu modificările şi completările ulterioare, în vederea stabilirii unui termen maximal, astfel cum rezultă din cuprinsul Expunerii de motive, pentru actualizarea tabelelor - anexă la respectivul act normativ, la propunerea ministrului sănătăţii sau a ministrului afacerilor interne, prin înscrierea de noi plante şi substanţe ce pot fi periculoase pentru sănătatea populaţiei din cauza efectelor acestora, prin radierea unor plante sau substanţe ori prin transferarea acestora dintr-un tabel în altul, în vederea protejării stării de sănătate a populaţiei. 
În conformitate cu prevederile art.61 şi 63 din Regulamentul Camerei Deputaţilor, republicat, membrii celor două Comisii au examinat iniţiativa legislativă în şedinţe separate. 
La şedinţa Comisiei pentru apărare, ordine publică şi siguranţă naţională din data de 2 septembrie 2015, şi-au înregistrat prezenţa 20 deputaţi din totalul de 26 membri. Membrii comisiei au hotărât, cu majoritate de voturi, respingerea propunerii legislative.
La şedinţa Comisiei pentru sănătate şi familie din data de             16 septembrie 2015, şi-au înregistrat prezenţa 16 deputaţi din totalul de 19 membri. Membrii comisiei au hotărât, cu majoritate de voturi, respingerea propunerii legislative.
 La dezbaterile comisiei au participat, în conformitate cu prevederile art. 55 din Regulamentul Camerei  Deputaţilor, dna.Irina Alexe , chestor de poliţie - secretar general adjunct al Ministerului Afacerilor Interne şi dl. Francisk Chiriac - secretar de stat în Ministerul Sănătăţii .
În urma finalizării dezbaterilor, cele două Comisii propun Plenului Camerei Deputaţilor respingerea propunerii legislative pentru modificarea şi completarea Legii nr. 143/2000  privind prevenirea şi combaterea traficului şi consumului ilicit de droguri întrucât instituirea unui termen pentru adoptarea unui act normativ la nivel de lege, fără corelarea acestuia cu termenele prevăzute pentru parcurgerea procedurilor de adoptare a unui act normativ de acest nivel, nu se justifică.

În raport cu obiectul şi conţinutul său, propunerea legislativă face parte din categoria legilor ordinare . 
              PREŞEDINTE,                                         PREŞEDINTE,      
     Conf.Univ.Dr.Florin Buicu                               Ion Mocioalcă
                SECRETAR,                                            SECRETAR,

         Dr.Camelia Bogdănici                                    Ioan Benga

